બીજી એક દંતકથા એવી પણ છે કે રાજા મહારાજાના સમયમાં લુટારાઓના ત્રાસથી રાજાઓ પોતાના રાજ્યનો ખજાનો શિવ મંદિરમાં છુપાવી દેતા હતા. આથી વરસો પહેલા લુંટારાઓની નજર આ સિદ્ધનાથ મહાદેવ મંદિર પર પડી હતી. ગાયકવાડના સમયના આ મંદિરમાં શિવલિંગ નીચે મોટા પ્રમાણમાં ખજાનો હોવાનું માની લુંટારાઓએ આ મંદિરમાં લુંટ ચલાવી હતી. શિવલિંગ પર હથોડા અને કુહાડીના ઘા મારી શિવલિંગ તોડવાનો પ્રયાસ કરી રહ્યા હતા ત્યારે શિવલિંગમાં પડેલા છિદ્રો માંથી અસંખ્ય ભમરા બહાર આવ્યા અને લુંટારાઓને ઝેરી ડંખ મારવાનું શરુ કરતા લુંટારા જીવ લઈને ભાગ્યા હતા. આજે પણ આ લુંટારા દ્વારા ખંડિત થયેલા શિવલિંગ માં છિદ્રો જોવા મળે છે. મંદિરની આજુબાજુનો વિસ્તાર દરિયાના કારણે ખારું તળ ધરાવે છે, છતાં શિવલિંગમાંથી આજે પણ કુદરતી રીતે મીઠું ઝરણ વહી રહ્યું છે. સ્થાનિકો તેને ગંગાજી માને છે. આ મંદિરના દર્શન માટે માત્ર સુરતમાંથી જ નહીં પરંતુ ભારતભરમાંથી શિવભક્તો આવી શિવજીને નકમસ્તક થાય છે. આમ તો ભોળાનાથ ભોળા ભક્તો મનથી યાદ કરે તો પણ તેમને આશીર્વાદ આપે છે. ત્યારે સરસના સિદ્ધનાથ મહાદેવ પણ વરસોથી ભક્તોની માનતા સિદ્ધ કરે છે.